c: application/atom+xml

text: tag:blogger.com,1999:blog-38258488305419647122014-10-02T21:13:04.294-07:00Malajah Basa BaliKumpulan berbagai artikel berbahasa Bali yang bisa dipergunakan untuk belajar dan menambah perbendahaan kata-kata dalam bahasa Bali.afriendinbalinoreply@blogger.comBlogger23125tag:blogger.com,1999:blog-3825848830541964712.post-64630249483405809632010-10-30T01:52:00.003-07:002013-09-21T01:33:05.121-07:00Sangkaning Guyu  Ten béda kadi pangarange mangkin, riinan para Kawi miwah pangawi siosan taler madué sekaa. Sekaa para Kawi punika, kawastanin Sabha. Makéh teges kruna sabha sujatiné. Sabha meteges genah para Kawiné mabligbagan sapariindik lan unduk. Sabha taler meteges paruman sané kapiletin olih para Kawi. Sakadi pangawiné mangkin, duk punika wénten pangawi sané pinih wredha ring tattwa lan rasa-bhasa, wénten pangawi sané wawu malajah, wénten pangawi sané akéh ngamedalang sesuratan, wénten taler sane kirang   produktif     utawi ayem.  Wénten mekudang soroh Kawi, manut linggih lan pamargi. Kawi Wiku inggih punika Sang Kawi sané dados pandita, utawi sulinggih kadi baosé mangkin. Wénten Kawi Lalana inggih punika Sang Kawi sané ten jenek meneng ring pesramanidané, réh punika Ida jenek nglanglang bhuwana ngutang enjek-enjekan ring manca désa. Wénten Kawi Shunya inggih punika Sang Kawi sané mamutus saking paiketan jagat lan krama tur meneng ring genahé sané suwung, makayunin indik suwung, ngardi sesuratan indik dharmaning putus, dharmaning shunya, dharmaning niskala. Wénten Kawi Rajya inggih punika Sang Kawi sané dados juru surat keraton, ngajegang linggih Sang Amangku Rat, utawi raja. Makeh malih soroh kawi. Kawi sane pinih wreddha ring tattwa lan Sastra kaucap dados manggala ning Sabha. Ida Sang Wreddha Kawi Pandita dados Sabha Ning Sabha.  Matiosan yakti linggih tur pamargin para Kawiné. Wénten sané puniki wénten sané punika, wénten driki wénten drika, wénten mamargi wénten meneng. Yadiastun matiosan, sakéwanten wénten pamatehné. Sané pateh punika ten lian ucap sangkaning guyu. Samian Kawi mabaos kadi punika indik sesuratan utawi kakawinidané.  Ucap sangkaning guyu kasurat ring makéh kakawin sané keuningin. Wénten sané magenah ring pamahbah utawi manggala kakawin. Wenten taler sané kasurat ring pamuput utawi ungkur kakawin punika. Ring makudang kakawin ucap punika wénten kasurat ring pamahbah lan ungkur.  Suksman ucap punika, manut ring pangresep para sarjanané, wantah baos ngalap kasor ring para kawi siosan sané sampun wreddha tur sampun maraga Wacana Pati (rajan wacana), Jayeng Lengkara (jaya ring tata titi bhasa), lan Jayeng Rasa (sampun nglintangin rasa). Ring ajeng sang para wreddha kawi punika, kakawin sané wawu kakaryanin olih Sang Kawi punika ten bina dados kakedekan, geguyon, lan cecacadan.  Ngalap kasor ring para wreddha pandita pateh sakadi ngalap kasor ring Sanghyang Jnana. Punika dasar peguron-guron. Kekawin punika waluya sadhanan Sang Kawi meparek ring Sanghyang Jnana. Sangkaning guyu boya maarti kakawin punika kaon, utawi iwang.  Ucap punika kadi bulih bawang, akeh kulit nyane, dagingne ten katon, sakéwanten rasané sakadi ngebekin awak, ngantos ngetel-tel toyan panyikané, boya sangkaning nangis, sakadi punika yén kasusupin olih rasa bawang. Punapi yan kasusupin olih rasa sastra? Sastra punika kocap silih sinuggil sadhana amuter tutur, utawi madingang keneh, madingang tattwa, madingang don utawi tetujon. [IBM. Dharma Palguna].   afriendinbalinoreply@blogger.com0tag:blogger.com,1999:blog-3825848830541964712.post-46696904551448446062010-10-30T01:43:00.001-07:002013-09-21T01:33:05.116-07:00Trena-Windu  Wénten soroh entik-entikan padang mawasta trena. Kruna padang sujatine marti galang, sekadi ring baos galang apadang. Ring dija wénten padang linggah, drika genahe katon galang. Taler manahé sareng galang. Napi ngaranayang manahé galang?  Yén ring tattwa, kocap wantah Manah sané ngaranayang manahé galang. Pateh sakadi baos; Manah anggén ngubuh manah; Manah anggon nungkulag manah; Manah anggén ngubadin manah. Baos tattwa punika makulit. Yén ten uning melutin, orahanga tattwané ento munyi ngambun di langit, sing ngentuk tanah. Dija ada unduk entik-entikan soroh padang ngaranayang manahé galang? Yén saja keto, mirib buron sampi malunan nepukin galang.  Di muncuk padangé ada damuh abulih. Damuhé ento teka uli di langité ané sing bakat baan nyuhjuh. Sing kena ban nuturang kénkén pajalan damuhé uli di langité. Semeng-semeng mara bangun dapatang damuhé suba malinggih di muncuk padangé. Damuh ento ning suci cara ketisan tirta. Buka soca sudhhamani. Kadi atma suci sedeng nyantosang Hyang Arka medal saking langité bedangin.  Ri kala Hyang Arka medal, katon wayangan Idané ring damuhé sané alit punika. Sekadi nunggal wayangan Surya kelawan damuh-atma punika. Sakéwanten panunggalan punika wantah ajebos. Yén sampun mamargi Hyang Arka negeh-negehang, damuh punika ilang saking muncuk padangé. Kija damuhé ilang? Yen ten becik ban nyingakin, sinah ten uning napi damuhé punika ulung ka tanah, napi awor ring panes téjan suryané.  Sapunika kirang langkung kawéntenan padang lan damuh. Padang punika trena, damuh punika windu. Sakéwanten trnawindu punika boya wantah padang kalawan damuh, Trnawindu taler pesengan sang dwija taruna sané pinih kasumbung ring Kakawin Sumanasasantaka. Ida yukti-yukti suddha, lan yakti-yakti siddhi, yadiastun kari anom. Kesucian Idané sakadi damuh ring muncuk padang. Kabaos suddhi santukan ring angga Idané wénten wayangan Surya sané setata galang. Kaucap siddhi santukan Ida wénten ring muncuk trena.  Sira Begawan Trnawindu punika? Ngiring takénang sareng Mpu Monaguna, sawiréh Ida sané ngardi Sumanasantaka. Kocap Begawan Trnawindu punika putera-dharma Begawan Agastya. Samian pawarah dang guru sampun katelebang. Genah patapan Idané ring Gunung Himawan, inggih punika silih sinunggil pancagiri sané suci lan madurgama. Saking patapané punika kocap wénten sunar ngendih neked ka langit. Punika cecirén Ida sampun muktyang sarining pawarah. Asep pahoman ten pegat-pegat sakadi paragan Ongkara jangkep Windu Nada. Mejalaran gelaran tapa, brata, yoga, samadhi, Ida molihang napi sané kabaos Asta Éswarya, inggih punika kasiddhian manah sané kutus akéh wilangannyané. Sangkaning Asta Éswarya punika mawinan Ida kabaos molihang jnana-shakti Sadashiwa. Sekadi nyakala Betara Sadashiwa ring Begawan Trnawindu.  Sapunika satua lan tattwan indik trna, indik windu, indik Begawan Trnawindu. Wénten raris anak melutin kulit satuané punika. Kocap angga sariran manusa ten béda kadi trna. Rauh ring muncuk trna punika waluya manah sané suci. Yéning yukti-yukti suci, sinah sampun pacang molihang kasiddhian. Ri kala jangkep kutus wilangan kasiddhian punika, sakadi Asta Éswarya, manah punika kabaos Jnanasiddhi. Nika sané mawasta bek.    IBM. Dharma Palguna  afriendinbalinoreply@blogger.com0tag:blogger.com,1999:blog-3825848830541964712.post-17812651287489377412010-10-30T01:09:00.003-07:002013-09-21T01:33:05.111-07:00Buron Madiksha  Tawah-tawah dogén raos cainé. Dija ada buron madiksha? Cobak seliksik bumi Baliné uli jaman enteg Bali nganti jaman ajeg Bali, pidan ada guru nabé nikshain soroh buron? Kéto masih seliksik gumi Lomboké uli jaman Pedanda Shakti Wawu Rawuh nganti jani, dija saja ada buron madiksha. Kéto masih di Jawa, di Lampung, di Sulawesi, di tongos-tongos krama Baliné. Sing taén ada indik muah unduk padikshan buron. Yén di India kénkén kadén. Guminé ditu bes linggah. Cobak takonin anaké ané suba pang dua ping telu kema matirthayatra. Apa ditu di gumin Pandawa Korawané ada buron madiksha. Men, lakar nguda cai nakonang indik padikshan soroh buron?  Ampura! Santukan titiang miragi satua Sutasoma pakardin Ida Mpu Tantular. Ring katuturan satuane punika, kocap pamargin Ida Sang Sutasoma kahadang olih gajah ageng sané ngamuk. Gajahé punika raris kakasorang olih Sang Sutasoma. Ri sampuné kasor, inget gajahé punika ring déwékipuné. Raris ipun nunas ajah-ajahan indik kasujatian. Ri sampuné polih pawarah-warah, drika raris ipun madiksha. Punika mawinan titiang nunasang, napi wénten buron madiksha sakadi punika jagat sekalané?  Yéh, men kéto unduké, melehang suba Sutasoma ajak Mpu Tantular takonin. Dini suba sing ada gajah. Ané ada gajah sirkus dogén. Yén gajah sirkusé dikshain dong kedékina tekén guminé. Yén gajah sirkusé mabaju putih kuning, makerucut, matungked, sing nyanan malaib penonton sirkusé. Sing nyanan kadéna gajah lelekasan.  Ampura! Boya wantah gajah kémanten. Ring satuané taler buron naga kacop sareng nunas ajah-ajahan tur ri wekasan kadikshain oleh Sang Sutasoma. Punika mawinan titiang nunasang, punapi pula-pali padikshan soroh buroné punika? Punapi sasana ning wiku buron punika?  Béh! Ento madan satua! Tawang cai artin kruna satua ento? Satua maarti   sat tuara   ada  . Satua     ento gegaén manusa. Anggoné ngelimurang keneh. Anggoné nuturin anak. Buktiné, dija ada guru nabé nikshain naga. Dija taén ada diksha pariksa lelepi? Sing ada wiku buron di guminé jani. Sing ada sasana buka keto!  Ampura! Taler buron soroh macan. Kocap macan punika nyagrep tur nginum rah Sang Sutasoma. Rah Sang Sutasoma kocap sakadi amerta, ngaranayang ning kenehné Ni Macan. Inget Ni Macan tekén paukudané. Drika raris Ni Macan nunas panugran mangda kadikshain olih Sang Sutasoma. Punika mawinan titiang meled nunasang, napi suksman buron madiksha punika?  Ah! Saja cai jlema bengkung cara Bungkling! Sing ada babad palalintih nuturang guru nabé nikshain soroh buron. Apabuin soroh buron, jlema dogén yén sing   memenuhi syarat sing dadi madiksha. Kadén     cai ngawag-ngawag madiksha ento?  Ampura! Kocap manusia punika pateh sekadi buron utawi pashu. Kocap Hyang Shiwa punika Pashupati utawi rajan buron. Punika mawinan titiang nunasang, napi buron ring satua punika sujatiné jlema sané maraga buron?  Bah! Né mara sajan   pelecehan. Masak     manusa orahang cai patuh tekén buron? Tawang cai manusa ento makhluk utama. Di tengahan manusa ada Atma. Nawang cai Atma? Buron sing ngelah Atma. Sing dadi cai matuhang jlema tekén buron.  Ampura! Yén wénten manusa pateh kadi buron, boya titiang sané matehang.  ibm. dharma palguna   afriendinbalinoreply@blogger.com0tag:blogger.com,1999:blog-3825848830541964712.post-16171425083658188242010-10-30T00:31:00.001-07:002013-09-21T01:33:05.101-07:00Mantra Gelar-Gelur  Yén cangkem Bapaké magending, apang atin Bapaké bareng magending. Ento mara madan magending. Saja-saja magending. Yén Bapaké ngigel, apang atin Bapaké bareng ngigel. Ento mara madan ngigel. Saja-sajan ngigel. Keto masih yén Bapaké mamantra, apang atin Bapaké masih bareng mamantra. Ento koné mara madan mamantra. Seken-seken mamantra. Yén Bapaké mamantra gelar-gelur cara raksasa mabuk, demen koné atin bhuta kalané. Malaib kupu-kupuné uli bungan-bungan bantené. Empeng koné kuping widyadara-widyadariné.   Kadéna nira   bongol!   Kénten kocap ujar Bathara Shiwa ring rabin ida     Bathari Uma. Kapireng olih okan ida Bathara Ganapati.   Boya kadi punika, Bathara Aji, matur kocap   Bathara Gana ring ajinida.   Minab sangkaning ipun sane bongol  , mawinan ipun mamantra keras-keras, mangda kuping ipuné ningeh munyiné padidi!        Bathari Uma nénten berkomentar. Digelis Bathari ngutus parekan idané tedun ka jagate     meneliti napi mawinan mangkinan akeh anaké mamantra     gelar-gelur. Di jagaté parekan idané ngelekas dadi Bungkling. Kocapan Bungkling langsung ngojog Banjar Baru. Kala punika wénten piodalan di puran banjaré.  Ring bale pawédané wénten masila anak lanang mabusana putih-putih. Awakné siteng. Lengené gedé. Bayuné ageng. Iteh nguyeng klénéng. Mantrané keras nganti ngungkulin munyin gongé. Cicingé mekalukan ngongkong apa kadén. Jlemané sliwar-sliwer kema-mai sing bisa nengil. Ada masih ané ngigel, makidung, makakawin, ma-sms-an. Alit-alité maplaléan ajak timpal-timpalné. Ramé gati piodalane. Prajuruné kenyem-kenyem bangga. Ento koné ciri upacara meriah. Ida Bathara sesuhunan pasti ledang nyaksiang bhaktin damuhné, niscara gelis Ida lakar micayang kalanduhan ékonomi ring kulawarga suang-suang. Kénten teorin prajuruné, ngutip saking dharmawacanan TV-né.   Om Swastyastu!   Bungkling makaukan. Raris ipun bareng negak di balé pawedane di ajeng Ida sané wawu puput muput. Matakén Bungkling   to the   point  , napi mawinan mamantra keras-keras. Sang sané ketakenin     masaut alon. Tutur manis kenyung sadu. Liat welas asih kadi sampun maraga putus. Kuping Bungklingé ningehang, limané nyatet. Kenehné dija kadén.   Om swastyastu! Buin     Bungkling makaukan di balé panitia odalané. Ditu ia metakon tekén Bapak Keliané, tekén Séksi Upacarané, ngantos Pecalang muwah sekaan gong sami takénina. Makejang dingehanga. Makejang cateta.  Gelisang satua, kadi puniki kesimpulan ipuné. Akeh anaké mangkin mamantra keras-keras nénten sangkaning ipun bongol. Nénten taler sangkaning ipun ngadén Bathara utawi Bathari sané bongol. Tetujon ipuné, apang jelas dingeha tekén kramané. Boya sangkaning kramané bongol, santukan akéh kramané nyacad mantra griyang-griyeng sané kadi bhramara (kumbang) ngisep sari. Baosanga suaran mantrané ten jelas di kuping ipuné. Ten kocap ipun nawang, napi mantrané beneh napi pelih. Kramané mangkin akéh dueg ngapalang mantra ulian mesin fotokopi. Yén ada mantra masuara keras, mantep kocap pangrasan ipuné ngaturang sembah. Punika mawinan anak sané mamantra keras-keras, sangkaning ngisinin keneh krama. Mangda ten terus-terusan kacacad olih sang tan kawenang. Kadi ring satua Tantriné, I Empas mamunyi keras-keras pang suud cacada tekén I Basong ané ngongkong uli betén. ibm. dharma palguna  afriendinbalinoreply@blogger.com0tag:blogger.com,1999:blog-3825848830541964712.post-10320521935633576942010-10-30T01:51:00.003-07:002013-09-21T01:33:05.068-07:00ngadu aduan  Dugasé nu cenik ia demen ngadu jangkrik. Jangkriké paluanga ajak jangkrik. Suba lantas kelih, ia demen ngadu siap. Siapé aduanga ajak siap. Kéto ia ulih cenik nganti kelih, sing suud-suud maplalian. Sangkané ada anak ngorahang, ia nyalanang swadharma bebotoh.  Ada bebotoh ané menang. Liunan bebotoh ané kalah. Ané menang marasa cara nemu swargan di kenehne. Ané kalah cara nepukin awakné macemplung ka neraka. Mula saja swargan ajak nerakané sing joh uli di plaliané. Plalian ngaé rasa kelangen. Di kelangenané tongos anaké ulung. Ditu masih tongos anaké lakar nepukin jalan.  Ento mara plalian ngadu jangkrik tekén ngadu siap. Liu enu plalian soroh adu-aduan. Ada ané demen ngadu kéné. Ada ané demen ngadu kéto. Ada koné   plalian anak     lingsir-lingsir lawasé. Sing ngadu jangkrik. Sing ngadu siap. Kéwala ngadu Ongkara. Lingsir-lingsiré jani liu koné makita maplalian buka kéné.  Ongkara ané ngadeg paluanga ajak Ongkara ané sumungsang. Yan sida matemu muncuk-muncuk Ongkarané, ento baosanga menang. Yén menang, koné lakar moksa. Yén kalah, nyumu koné buin lekad ka guminé. Minab dadi jangkrik aduan. Mirib dadi siap jago. Bisa masih dadi padharma wacana ulung.  Di sastrané liu ada satua unduk plalian adu-aduan. Nyén sing nawang inan bebotohe ané madan Bagus Diarsa. Yén cara raosé jani, Bagus Diarsa sejati preman tajén. Dija ada tajén ditu ada Bagus Diarsa. Dija sing ada Bagus Diarsa, ditu sing ada tajén. Yén Bagus Diarsa tondén teka, pasti tajéné tondén mulai. Yén Bagus Diarsa suba mulih, cecirén tajéné pasti suba suud. Nanging Bagus Diarsa boya bebotoh ngawag-ngawag. Bagus Diarsa ento silih sinunggal bebotoh sané kalugra katemu sareng Bathara Shiwa.  Kéto koné di satua Baliné, indik bebotoh ané matemu sareng Bathara Shiwa. Yén di basa sastrané,   metemu ajak Bathara Shiwa     artiné patuh tekén moksa.  Ayam Bagus Diarsané misi taji lanying. Aduanga muncuk tajiné ento ajak muncuk taji siap musuhné. Atiban-tibanan kéto dogén geginan Bagus Diarsané. Suba makelo dadi bebotoh, mara lantas ia siddha ngatepang muncuk tajin siapné lawan muncuk tajin siap musuhné. Kéto mirib yén satuane pelutin. Muncuk taji punika baosanga pratiwimba muncuk Ongkara.  Ada masih satua lenan. Nyen sing nawang Dewi Indumati, titisan dedari Dyah Harini di satua Sumanasantakane. Indumati moksa ulian sekar Sumanasa ane ulung sumungsang uli di langit. Ditu di selagan susune sekar sungsange ento matemu ajak sekar ane ngadeg. Sekar sumungsange ento baosanga Ongkara Sungsang olih anake. Sekar ane ngadeg kocap Ongkara Ngadeg.  Yén ngadu Ongkara orahang plalian mirib tusing beneh. Ento munyi ngémpélin. Sukeh sajan koné paplajahan ngadu Ongkarané ento. Ada anak wikan maosang, sukehan koné ento tekén ngadu muncuk dui. Koné sukehan tekén ngadu muncuk jaum. Mawinan ring wewidangan sastra Baliné, ento baosanga sastra kalepasan.  Yén ngadu jangkrik utawi ngadu ayam punika plalian ajak liu. Utawi plalian ngajak sekaa. Ngadu Ongkara punika gawé pedidian. Sing dadi barengin. Sing nyidang marengin. Sing dadi dum. Patuh tekén gawé suwung. Di menangé sing masih ada anak nawang. Napi anaké sané moksa, uning ragané moksa? Kénten pitakén mahasiswa Hinduné. ibm. dharma palguna  afriendinbalinoreply@blogger.com0tag:blogger.com,1999:blog-3825848830541964712.post-35114949598969612852010-10-30T02:23:00.001-07:002010-10-30T02:23:42.512-07:00Ngukir Yéhafriendinbalinoreply@blogger.com0tag:blogger.com,1999:blog-3825848830541964712.post-56827518431716704102010-10-30T02:21:00.001-07:002010-10-30T02:21:32.638-07:00Mala Lan Sudhamala  Akéh kocap ketekan mala ring sarira. Wénten dasa-mala sané mapaiketan sareng dasa-indriya. Wénten mala pelekadan saking bapa ibu, sané kawastanin mala ning bapebu. Wénten maléndriya, inggih punika mala saking pamurtian ning panca indriya. Wénten sané kabaos trimala, inggih punika mala ning bayu, mala ning sabda, mala ring idep. Taler wénten malih soroh mala sangkaning salah-masa, upaminipun embas ring Tumpek Wayang. Mala sangkaning salah-genah, upaminipun nguncaran wéda mantra pingit sambilan majalan-jalan di Mall.  Akéh malih wénten kadang-wargan malané. Yén samian soroh mala punika mamurti, angga sariran manusané punika kocap pateh sekadi sebun mala. Daging pepineh, wacana, lan parilaksana, ten lian wantah mala. Saking mala medal mala mawali mala. Sekadi gunung luhu malané matumpuk-tumpuk. Ngranayang jagat bhuwana ten urung kamalaan.  Mala ring sarira kabaos mala ning awak. Mala ring bhuwana kabaos mala ning jagat. Makakalih pada surup-sumurup. Saling celepin. Makilit-kilit kadi pasanggaman ula. Sangkaning akéh wénten mala ring awak, jagaté dados letuh-leteh. Ulian mala di jagaté matumpuk-tumpuk, awaké sing suud-suud dadi cara sebun mala.  Mawinan unteng agamané boya lian ngutang mala, nganyut mala, ngaruwat mala, ngeseng mala, nambakin mala, marisuddha jagat, marisuddha awak.  Yén malané sampun kakutang, kaanyud, kageseng, karuwat, kocap manusané mawali nir-mala. Nir-mala punika kawastanin suddha. Sané suddha punika niscaya siddhi. Sané siddhi punika siddha saddhya. Rikala manusané sampun mawali suddha nirmala, niscaya jagaté taler nir-mala.  Santukan akéh kadangwargan malané, akéh taler sarana pamarisuddhané. Manut ring tattwané, wénten sarana toya (tirtha). Wénten sarana api (tapa yoga). Wénten sarana toya tan patoya (shastra). Wénten sarana api tan pakukus (agni rahasya). Yén manut ring susilané, dasa-mala punika karuwat olih dasa-sila, inggih punika panca yama brata lan panca niyama brata. Yén ring upacarané, saranané marupa banten lan sasolahan. Wénten sasolahan wayang Suddhamala, wayang Sapu Leger, sesolahan Calonarang, miwah selantur ipun.  Samian punika wantah sadhana utawi sarana. Yasdyastun akéh maduwe sarana, ten suddha awak lan jagaté saking mala yén ten tepet.  Napi sané mawasta tepet? Indik tepeté puniki sané patut kepineh-pinehin olih kramané sané ramé-ramé mligbagang indik suddhamala ri kalaning Pésta. [ibm]   afriendinbalinoreply@blogger.com0tag:blogger.com,1999:blog-3825848830541964712.post-3596026441492388082010-10-30T02:19:00.000-07:002010-10-30T02:19:04.249-07:00Ngrereh Déwa Ulah Buta  Mangkin, kesadaran umat Hindu nglaksanayang sembahyang sampun nénten malih kasumangsayan, duaning yéning wénten karya ring kayangan ageng ring sajebag Bali kantos ka dura Bali makéh kramané rauh tangkil. Asapunika taler ri tatkala wénten rerainan sakadi tumpek, purnama, piodalan, lan rerainan sané tiosan, sampun makéh kramané rauh tangkil ngaturang bakti ring sasuhunan. Sakéwanten, pangrauhé ka kahyangan nénten kaserengin antuk parilaksana sané manut ring sesuduk anak sembahyang. Indiké puniki kacihnayang antuk kari makéh kramané lunga sembahyang nganggén panganggo sakadi anak ka mall; ané istri-istri nganggé pepayasan sarwa mael tur makwaca langah, asapunika taler sané lanang-lanang nganggé kampuh sutra mael saha pepayasan destar sakadi destar raja-raja zaman ilu.  Tiosan ring busana sané norak, taler parilaksanan sameton Baliné ri tatkala sembahyang ka kahyangan taler patut kasalinin. Upaminipun, ri tatkala ngantri pacang ngaturang pangubakti ring panataran, genah ngaturang bakti. Sering kaulané matungsek-tungsekan, saling sikut, saling maluin, ngrereh genah mangda polih dumunan ngaturang bakti. Indiké puniki pacang ngawinang pikobet, napi malih yéning pecalang duéné nénten prasida ngatur sang sané jagi maturan. Napi malih kori genah ngranjing ka jeroan cupit, ngangsan robed sampun pamarginé.  I riki majanten asapunapi solah manusané kasujatiannyané ri tatkala ngrereh sané kawastanin ning, nénten ja madasar ning, sakéwanten biuta. Yén selehin daging pustaka suci duéné, tetujon i raga ngaturang bakti ka kahyangan boya ké ngrereh kaeningan manah? Manut ké parilaksanané sembahyang nganggé wastra putih tur ri tatkala pacang ngranjing ka jeroan ring koriné matungsek-tungsekan. Sakadi iklan ring TV-né, ipun i itik prasida saling guluk sareng timpal, ngantré ring genahé cupit nénten sakadi i raga rauh sembahyang manten masuksuk.  Déwa ya, Buta ya, Manusa ya  Déwa di déwéké! Asapunika baos anak wikan. Manusané prasida matuh-matuh sifat déwa yéning parilaksanannyané nénten lémpas ring darmaning agama miwah darmaning negara, taler manut ring sesana soang-soang. Samaliha, kabaos buta, yéning i manusa nglarang parilaksana sané ngadug-adug, lémpas ring uger-uger. Yéning meled gumanti prasida kabaosang Déwa, pastikayang dumun parilaksanané nénten lémpas ring sesana, nénten naenin mabar awig-awig.  Mangkin, parilaksanan kramané méweh pisan narka duaning makasami mawacana becik, sakéwanten ring ungkuring wacana, solah ngipuk. Parisolah puniki kacihnayang taler ring parilaksana duk ngaturang sembah. Saking ngawit pakubonan kantos genah ngaturang sembah, parisolah kramané wénten sané sliwah. Busana norak, basa-basita ngacuh, taler semita mrakpak. Yan selehin niri-niri, yadiastun nénten makéh sané malaksana kadi punika, nanging sakadi baos paribasané aduk sera aji kéténg, asiki malaksana iwang makasami keni ius kaon.  Ka genah suci (Sad Kayangan miwah Dang Kayangan, pura panti, paibon, dadia, mrajan) miwah sané lianan boya ké genah ngrereh kasujatian sekala, sakéwanten yan ring sekala sampun nénten mupuh napimalih ring niskala duhkapan pacang mangguhang kasujatian. Yén ka kayangan sampun makta solah kadi buta, matungsek-tungsekan kadi kabaosang ring ajeng, duhkapan pacang mangguhang Déwa, méh-méhan manggihin buta      Olih: W. Suardiana   afriendinbalinoreply@blogger.com0tag:blogger.com,1999:blog-3825848830541964712.post-76122702344776943822010-10-30T01:06:00.001-07:002010-10-30T02:06:51.811-07:00Ngabén Rahasia  Sané sampun lumrah, ngabén punika ngeseng sawa dados abu mwah asep. Asep mulih ka gulem di langité ba duur. Abu anyud ka segara. Kadi punika ngabén sané sampun lumrah kalaksanayang.  Sané nénten lumrah inggih punika ngabén ring karang awak padidi. Sané kageseng inggih punika sarwa-mala, ripu, wisya, wiroga, miwah kadang warganipun. Samian kageseng ngantos dados abu. Ngantos pesu andus. Andus malané sané kageseng punika, medal saking song awak. Abu-abuné ulung ka segara di basang. Punika kocap ngabén sané ten lumrah. Nénten lumrah kauningin. Nénten taler lumrah kalaksanayang. Santukan ngabén punika boya pitrayadnya, nanging yoga.  Ring dija ngrereh api?  Kocap api punika sampun wenten ring angga soang-soang. Kéwala api punika nénten katon. Ten kapanggih. Mawinan baosanga apiné punika mawasta Agni Rahasya. Sané maosang ten lian para wikané, sané sampun muktiang kawisésan apiné punika.  Apiné punika kocap mawarna putih tur nénten wénten andusné. Sangkané kaucap damar tan pakukus taler olih para wikané, sané sampun tepet ring yoga. Sakadi damar, sunaran apiné punika kocap galang maglalaran.  Warna putih wantah cecirén apiné punika waluya geni suci. Suci inggih punika wastan geni sané mawit saking Surya. Sangkané baosanga taler, tattwan Agni Rahasya punika pateh sareng tattwan Surya. Tan pakukus punika waluya Sakti. Suci lan Sakti punika kocap pasang-yoga Betara Sadasiwa kalawan sadampatin Ida, inggih punika Déwi Gayatri.  Sadashiwa punika boya tios wantah manah siddhi. Déwi Gayatri punika boya lian, wantah bija mantra sané mewisesa. Yén tunggal manahé sané siddhi kalawan bija mantra sané mawisésa, sinah sampun geseng sané mawasta dasamala, sadripu, sadwarga, saptatimira, papa, klesa, letuha, wisya, niroga, miwah sakadang kulawargan ipun.  Punapi carané ngendihang api?  Sampunang nakénang indik punika ring titiang. Santukan titiang puniki wantah sakadi sebatah, bungut gedé ngomong wayah, kéwala sejatine sing nawang apa. Pitakén sané     serius punika becikan     takenang sareng anak wikan. Mangkin sampun akéh anak wikan, sané ngwedar plajahan rahasia.  Sampunang lali takénang taler carané ngamatiang api, ri sampuné wusan ngeseng mala. Santukan yén ten uning mademang Sang Hyang Agni Rahasiané punika, sinah apiné lakar nunjel awaké padidi. Mawinan akéh anaké sakadi puun, ulian engsap mademang apiné di awakné.  Punika kocap ngabén sané ten lumrah. Wénten anak nguningan, punika mawasta ngabén di karang suwung.Yukti-yukti suwung. Santukan genahné di sétra di tengahan basang. Ten doh saking pungsed. Punika ngabén padidi. Ngeseng mala padidi. Nganggén api padidi. Nganyut abu padidi. Muput padidi. Mamantra padidi. Ngrasayang padidi. Yén ada sesari, padidi masih nampi.  Kénten kocap. Boya ngabéné kémanten mawasta rahasia, boya agniné kémanten mawasta rahasia, pamargi padidi kadi puniki taler mawasta yoga rahasia.  Rahasia boya ten dados tuturang. Rahasia punika mateges lintang suksma, utawi kaliwat alus. IBM Dharma Palguna      afriendinbalinoreply@blogger.com0tag:blogger.com,1999:blog-3825848830541964712.post-46317629408703530582010-10-30T01:12:00.001-07:002010-10-30T02:06:51.810-07:00Cecimpedanafriendinbalinoreply@blogger.com0tag:blogger.com,1999:blog-3825848830541964712.post-8764481883260647882010-10-30T01:35:00.000-07:002010-10-30T02:06:51.809-07:00Ri pantara nikang rwa mungguha kita  Ucap sastra punika mawit saking kakawin Dharma Sunya. Teges lengkara punika, kirang langkung,   ring selagan sané   kekalih punika genahang ragané  . Napi sané kaucap kekalih?   Manut ring kakawin pakardin Danghyang Kamalanatha punika, sané kekalih ten lian wantah suka lawan duka. Napi sané wénten ring selagan suka lawan duka punika?  Suwung, kocap. Sira sané prasida rawuh tur ngenahang ambek, kayun, manah, angen-angen, cita-budi ring suwungé punika, kabaos ten keni malih suka duka. Boya suka duka punika ical saking paukudan nanging ambek sané maraga suwung punika ten keni imbas suka duka punika. Kanirgamayang kadi toyan damuh ring selagan kelopak bungan tunjung sané mentik ring telaga madaging nyanyad. Imbas nyanyad telaga punika ten nyusup ring toyan damuhe.  Makéh anaké ten éling ring raga sangkaning suka. Makéh taler sané lali ring paukudan ri kala nandang duhkita. Punika kabaos imbas suka lawan duka. Pateh kocap suka lawan duka punika, makekalih ngranayang ten bisa sirep. Yén sirep pastika nguyang tur mangipi. Yén ngipi makakalih ngranayang geleh. Mageleh utawi geleh yen ring basa Kawi, manut taler ring kakawin Dharma Sunya, sami kaucap leteh, manah ten resik. Sang pandita ngresikang raga saking sisan-sisan suka duka sané neket ring manahnyané. Sué sisan-sisan suka duka punika ten ical saking ambek.  Suka duka punika sampun lumrah kabaos suarga lawan neraka. Makéh umat Hinduné sané maosang indik tetujon magama ngruruh swargan, ngelidin neraka. Baos kramané punika boya iwang, santukan wénten pawarah sastra sané matutang indiké punika.  Manut ring pawarah Ida Bhagawan Agastya, suargan jagi kapanggih yén manusane ngelar tapa, yasa, kirti, muwah yadnya. Yéning sampun puput suargan punika kabuktiang, i rika mawali manusané ka neraka. Suarga mawali neraka, utawi suka mawali duka. Ten wénten kocap suargan sané ten kasarengin olih neraka. Pateh kocap duman suarga lawan nerakané. Ten wénten suka sané ten kasarengin duka. Tapa, yasa, kirti punika kaucap margi sane mabalikan; manusa mawali manusa.  Napi margi sané ngawinan ambek manusané sida magenah ring selagan suka duka? Wantah yoga kocap manut panganikan Sang Bhagawan. Yoga punika margi sané nyambung, yoga punika taler margi sané megatang, mutusang, masahang. Punika kranané sang sané sampun labda karya ring yoga ten malih mawali. Ambeké jenek malinggih ring selagan suka lawan duka, ring selagan suarga lawan neraka. Punika kaucap   ring pantara nikang rwa mungguha kita   olih Dang Guru mabhiséka Kamalanatha.  Lintang madurgama kocap margi pamegat punika. Wantah sang sidayogi sané sampun labdakarya rauh ring tengahing karang suwung sané kaapit jurang suka lawan pangkung duka. Nénten samian anaké sida dados yogi, napimalih dados sidayoga. Santukan sangu palekadan utawi guna ring awak matiosan. Réh punika, para jana sané jemet mayadnya, upakara, muah upacara, kadi bebek kaangonang nuluh margi ka suargan. Para pandita loka phala sraya yukti pangangon bébék sakadi Raré Angon.  IBM Dharma Palguna  afriendinbalinoreply@blogger.com0tag:blogger.com,1999:blog-3825848830541964712.post-16162561531219492232010-10-30T01:45:00.001-07:002010-10-30T02:06:51.808-07:00Aksara Mati  Mamaca patuh tekén majalan. Yén ri kala majalan nepukin dongkang mati, sinah suba ané mati ento kecogin, langkahin, utawi lewatin. Sing ada anak makatang ngurip dongkangé ento apang buin idup, cara di satua-satuané.  Kénten kirang langkung pratiwimba pamargi ri kala memaca. Yén manggihin aksara mati di selagan kruna utawi lengkara, punapi antuk? Rarisang sampun kecogin, langkahin, utawi lewatin. Ten perlu ngurip sané mati punika. Rarisang munyiang aksara sané dados munyiang. Santukan mamaca mateges ngamunyiang aksara sané dados munyiang.  Aksara sané dados munyiang, kabaos aksara idup. Aksara sané ten dados munyiang, kebaos aksara mati. Sakancan aksara sujatiné idup, utawi dados munyiang. Aksara punika mati, yén lebihan panganggé, utawi lebihan payasan, utawi lebihan aba-abaan. Panganggé aksara nénten setata ngidupang. Panganggé taler ngamatiang.  Minab kénten taler nasib anak sané majalan joh. Méh ipun lakar mati di tengah jalan yén lebihan panganggé, lebihan payas, lebihan aba-abaan. Sakadi perahu nyilem yén lebihan muatan.  Ring Sastra Bali wénten tata cara ngamatiang aksara. Wénten taler tata-titi ngurip aksara. Ngematiang aksara kaplajahin dumunan. Ngurip aksara kaplajahin ungkuran. Lian sareng paplajahan indik kemanusan.  Yén ring kamanusan, ngurip sarira dumun, nglepas urip ungkuran. Ngurip manusa pateh tekén ngubuh awak, ngubuh panak, ngubuh keneh, ngubuhin pangrasa, citta, buddhi. Nglepas urip pateh teken nglepas atma, mati raga, mati rasa, pamutus, pamegat, pralina. Encén sukehan ngubuh awak tekén mralina awak. Wénten anak maosang pada-pada sukeh. Wénten taler sané maosang nglepas atma punika sukehan. Yén ngubuh awak sakadi ngatepang, mralina awak kocap pateh sakadi malasang. Ngatepang lan malasang, ia patuh, ia sing patuh.  Aksara lawan manusa ia paek ia patuh, kéwala ia joh, ia sing patuh. Yén aksara kocap linggih Bathara, manusa masih linggih Bathara. Yén Bathara Siwa malinggih ring Ongkara, awak manusané masih cara Ongkara pakantenané. Rambut kocap Nada. Sirah kasengguh Windu. Bahu kabaos Ardhacandra. Sabetén bahu orahanga Wiswa, utawi Okara. Aksara suci kocap wantah nyekala ring manusa suci. Yén aksara kasuciang, manusa sapatutné taler kasuciang. Kénten yén aksara lawan manusa baosang paek utawi patuh.  Wénten kocap manusa kutang aksara. Aksara ten jenek malinggih di awak manusané punika. Upaminipun, yén aksara sané malinggih di kuping matilar, bongol kocap dadiné jlemané punika. Yén aksara di mata matilar, buta koné jlemané ento. Yén aksara ané di papusuhan macuet, mati manusané.  Wénten taler kocap manusa ngutang aksara. Yén aksara sané matulis di buku-buku utawi lontar kutanga, belog koné padadin manusané ento. Yén aksara sané matulis di awakipuné kutanga, utawi ten runguanga, ten mataksu kocap dadosné jlemané punika. Napi taksu punika? Napi kasujatian punika?  Pasautné ada di patakoné. Ento suba ané madan kasujatian! Sing ada taksu yén sing ada kasujatian. Sing ada aksara suci yang sing ada kasujatian. Sing ada manusa sujati yén sing jati-jati sujati. ibm. dharma palguna  afriendinbalinoreply@blogger.com0tag:blogger.com,1999:blog-3825848830541964712.post-91935880261405296432010-10-30T01:55:00.001-07:002010-10-30T02:06:51.807-07:00Watulumbang Watugunung punika aran wuku sané pinih ungkur. Kruna watugunung dados taler ketegesin watu ring utawi saking utawi duén gunung. Taler dados kategesin watu punika gunung, gunung punika watu. Santukan wénten ucap sané ngandikayang kasujatian gunung punika tunggal lawan batu. Watu punapi sane meteges tunggal lawan gunung?   Sané kaucap tunggal lawan gunung inggih punika watu sané majujuk, jegjeg, madeg. Batu sané madeg punika ring makudang cakepan kawastanin lingga. Lingga punika palambang kepurusan, sthanan Ida Betara Siwa. Gunung taler ring makudang cakepan kawuwus lingga acala, tegesnyané lingga sané nénten magingsir. Ring Lingga Acala, Siwa kaucap Sanghyang Giri Natha utawi Rajan Gunung. Taler kaucap Sanghyang Giri Pati. Kruna pati boya wantah mateges raja, taler mateges mati. Rajan Gunung sané ngicén kauripan, Ida taler sané muput sakancan maurip dados mati. Ring gunung, saktin Ida Betara Giri Natha kaucap Giri Putri, utawi Déwi Gunung. Makakalih Betara-Betari masthana ring muncuk gunung. Taler gunung kaucap méru, mahaméru, sumeru.   Pamungkas atur, watugunung punika lingga-mangadeg. Ring napi watugunung punika mangadeg? Ring batubumi. Kruna batubumi dados kategesin batu sané wénten ring bumi, batu saking bumi, batu duén gumi. Taler wénten kapatutannyané yéning kategesin batu punika bumi, bumi punika batu. Santukan wénten ucap sané ngandikayang kasuksman batu punika tunggal lawan bumi.   Watu punapi sané kategesin tunggal lawan bumi? Wénten akéh panyawis pitaken puniki. Silih sinunggil watulumbang. Ring sekala watulumbang punika boya tios waluyu batu sané lumbang. Ring makudang cakepan watulumbang kaucap yoni. Kruna yoni madué makudang arti, luirnyané: genah palekadan, wit (wiwitan, kawitan), mula (kemulan), bobot (beling). Ring Whrehaspatitattwa kaucap, “akweh ikang yoni sangkaning mangdadi”. Yoni punika sangkan (wit, mula) sekancan sané maurip. Akéh kawéntenan yoni punika, sakadi: brahmana-yoni, daitya-yoni, déwa-yoni, garbha-yoni, janma-yoni, naga-yoni, raksasa-yoni, sarwa-yoni, sarwabhuta-yoni, sudra-yoni, swa-yoni, widyadhara-yoni, miwah sané siosan.   Watulumbang inggih punika yoni. Watugunung ngadeg ring watulumbang. Lingga mangadeg ring yoni. Réh lingga palambang kapurusan lan yoni palambang kapradhanan, dadosné Purusa ngadeg Pradana. Lanang ngadeg ring istri. Ngadeg boya marti nyekjek, sakéwanten matumpu. Purusa matumpu ring Pradana. Lanang matumpu ring istri. Suksmané, sami matumpu ring bumi.   Ring pawukon, wuku pangawit mawasta Sinta. Sinta punika bhumi, ibu, yoni, réh saking Sinta sangkan wuku siosan sakadi Landep, Ukir, Kulatir miwah salanturnyané rauh ring Watugunung. Manut crita Watugunung maibu Sinta. Santukan paragan lingga, Watugunung matumpu tur rumaket ring Sinta, sakadi kapurusan (phallus) nunggal kalawan kapradanan (vagina). Punika mawinan kabaos Watugunung marabian sareng Sinta.   Wénten tiosan Watulumbang kalinggihin olih lingga-suksma (ten katon). Sangkaning tejan surya malulut lawan tis toya, kasuén-suén tumbuh Lumut-lumut ring Watulumbang punika.   IBM Dharma Palguna afriendinbalinoreply@blogger.com0tag:blogger.com,1999:blog-3825848830541964712.post-45791275484484870002010-10-30T02:02:00.001-07:002010-10-30T02:06:51.806-07:00Mengkeb di Galang Sampun lumrah yén mengkeb utawi ngengkeban napi-napi di tongosé sané sengkil, saru, bet, joh, sepi, suwung, peteng. Yén wénten anak ngrereh sinah sampun sukeh pacang tepukina. Mawinan sué sané mengkeb utawi sané engkebanga ten ketara.   Soang-soang manusa madué napi sané engkebanga, santukan rahasia, lek, ten juari ngédéngang, utawi ten patut orahang. Silih sinunggil genah ngengkebang rahasia, ingih punika keneh, omongan, parilaksana. Sané ten juari ngédéngang awakné lacur, maparilaksana kadi anak sugih patantang-patenteng cara nak kéné cara nak kéto. Anak sané lek yén tawanga belog, ngomong cara anak ririh matata-matiti kéné-kéto ngorahang ané sing tawanga.   Genah paling sengkil ngengkebang rahasia yukti ring keneh lan ati. Santukan keneh lan ati punika sané paling sukeh kecelepin. Punika sané kebaos mengkeb di keneh, mengkeb di ati.   Nanging sira wikan nekepin andus? Kasuén-suén yen sampun tiba masané sinah pacang ketara. Yadiastun asapunika, mengkeb utawi ngengkebang boya parilaksana iwang, taler durung janten patut. Iwang patut nenten driki genahné. Cutetipun, kari melahan metekep bandingan tekén malalung. Manusa sami lekad malalung, yén mati matekep antuk kasa, tikeh, galar, peti.   Ring galangé napi sané saru dados seken, sané ten ngenah dados ngenah, sané ten tepukin dados tepuk, sané rahasia dados omongan, sané malalung dados lek, miwah salanturnyané. Nanging asapunika, wénten ucap sastra: mengkeb di galang? Napi suksman ucap sané ten lumrah punika?   Ngewacen nika ten aluh, ngingetang nika ten gampang, ngresepang daging sastra nika sukeh. Mawinan asapunika ngiring peres palambang basa “mengkeb di galang” punika nganggé pratiwimba kadi ring sor puniki.   Wénten anak sané sampun ngliwatin sastra-agama, ten malih mamuja, mamantra, majapa, mamudra. Sadina-dina geginane mersihin karang, nyampatan luu, ngabut padang, milpilang saang, kadi anak tua biasa. Ten doh saking drika, wénten anak sané wau nyulinggih, sadina-dina mamutih, matungked maukir aéng, nguyeng klénéng lemah peteng, sing taén sing ngomongan sastra rahasia, jénggotné dawa, matané dadua nyelidik buka sing ada ané sing tepukina. Akéh krama désa nangkilin sulinggih anyar punika. Kadéné ditu ada galang. Anak tua ané biasa punika ten tepukina olih kramané, sawiréh anak tua punika mengkeb di galang.   Wénten anak sané sampun tiba ring muncuk gunung raris mawali matalang tedun ka bongkol, ring kubu saka pat di sisin tukade ipun negak magending-gending cara anak sing taén kija. Wénten anak sané jagi munggah ka puncak, marérén di bongkol gunungé, taler ring kubu punika ipun negak sambil masuil wirama bibi anu.   Kalih anak punika kadi pateh, sakewanten ten patuh. Krama sané ten waspada ten uning sira sané sampun turun gunung, sira sané durung munggah. Sira sampun molih rasan muncuk gunung, sira sané wau mireng orti indik puncak. Punika mengkeb di galang. Patut kapineh-pinehin mangda lantur pamarginé ten kegulgul tur kakedeng olih napi sané patut impasin. afriendinbalinoreply@blogger.com0tag:blogger.com,1999:blog-3825848830541964712.post-9673889394065428862010-10-30T01:03:00.000-07:002010-10-30T01:03:08.324-07:00Dharma Ririh  Dharma koné cara raré mara lekad. Yén sing melahang ngubuh sinah ia lakar gelem lantas mati. Ada dharma mati sakebedik di awak. Ada dharma mati sakebedik di jagat. Yén dharma mati, patuh cara raré mati. Tusing ada ané lakar nglanturang kauripan. Mawinan dharma punika kapiara tur kajaga lemah peteng, cara ngubuh raré mara lekad.  Raré mara lekad koné cara celebutan yéh. Ulian ening toyané nganti lawatan padidi bisa ngenah ditu di dasarné. Ulian tis toyané cocok pesan anggon masugi. Ulian bersih toyané sing buin perlu lablab yén lakar inem. Sing kudiang-kudiang celebutan mula ngulangunin, luung anggon tongos mangening-eningang keneh. Kéto koné masih dharmané. Kéwala yén celebutané sing katengetang, sinah ada dogén anak iseng ngusak-asik embahané. Awinan liu ada celebutan ané yéhné sing dadi inem, sing duga ban anggon masugi, apabuin anggon tirtha.  Celebutan yéh koné cara sastra. Ada masih ané ngorahang sastra ento ané cara celebutan yéh. Mawinan ada anak nunas pabersihan-panglukatan ka celebutané. Ada masih ané ngalih panglukatan ka sastra. Pangenahné celebutan tekén sastra ento patuh, kewala yen telektekang sing sajan-sajan patuh. Nunas pengluktan ke shastra cara anak ngaé sémér. Pongpong malu tanahé dalemang. Di subané dalem mara lakar nepukin yéh. Satondén nepukin paras di dasar sémér, nu kutek yéh séméré macampur tanah. Buin terus pongpong mara lakar nepukin yéh ening. Sémér ento pagaén manusa. Celebutan ento pagaén alam. Nyén ngaé sastra?  Sastra koné cara candi. Yén candi di pura nganggon batu paras, candi sastra nganggon basa, kabaos candibasa (candi bahasa). Napi kabaos candi yén ten sthanan Betara-Betari. Ring candiné Ida kalinggihang ri kala katedunang jagi kasembah. Ri ajeng candi anaké sané mabakti kisi-kisi   mamaca keneh padidi. Di aje    ng sastra anaké mamaca tulisan, kruna, lengkara, wecana, muah salanturnyané. Maca keneh patuh tekén maca sastra, kéwala yén telektekang sing patuh. Yén maca keneh mirib cara anak masesonténgan. Yén maca sastra mirib cara anak majapa. Ané nyonténg maca isin keneh. Ané majapa maca daging aksara.  Dija tongos dharmané? Yén cara raré mara lekad, dharmané saja suci, kéwala ia tusing bisa nulungin ibané padidi. Liu sajan ada satua nuturang manusa maperang nganti mati koné ulian ngilonin dharma. Sing ada anak maperang ngorahang ibané ngilonin adharma. Sing nyanan tongos dharmané di perang nglawan musuhé ento? Sang Kreshna nuturin Arjuna, kocap kaon pisan kawéntenan anak sané ten purun maperang nglawan musuh. Kocap ring ten purun   maperang punika ten wénten dharma.      Yén orahang di celebutané tongos dharmané, napi dharma dadi tunas aji canang daksina? Sing nyanan di utsaha ngalih celebutan tur nyaga kesucian toyané, utawi di ketélan peluh dugas ngaé semer tongos dharmané? Kéto masih yén orahang di sastrané ada dharma, dong liu sajan ada dharma, réh janian liu anak duég bisa ngaé tur matutang sastrané padidi. Yén dini kéné yén ditu kéto, buka sing ada ané negul.  Ngiring badingan patakoné. Lakar nguda nakonang tongos dharma? Kadén di patakoné utawi di pasautné tongos dharmané? Koné sing ada dharma ririh. IBM. Dharma Palguna  afriendinbalinoreply@blogger.com0tag:blogger.com,1999:blog-3825848830541964712.post-88262445558693793082010-10-30T01:00:00.001-07:002010-10-30T01:00:21.458-07:00Guna ri Awak Satwam, rajas, tamas sané lumrah kaucap Trigunatattwa, madaging 3 guna sané utama, manut pawarah Samkhya-darshana. Kasujatiané, akéh guna sané wénten ri awak manusa. Luiripun makudang-kudang guna sané ngranayang manusia pateh sakadi déwa, pisaca, détya, widyadara, raksasa, soroh buron, miwah sané tiosan.   Akuda akéhné guna punika ten prasida kauningang, santukan durung wénten para wikan utawi anak cucud sané meték samian guna punika. Minab pateh sakadi wilangan bintang ring langit akéhné, utawi sakadi pikeneh manusa akéhné. Asapunika sané prasidda kauningin saking tattwa, darshana, miwah pawarah agama sané siosan.   Ring sasuratan Sastra Kawi, wénten raris ucap sakadi puniki: guna ri awak. Ucap punika sering kapanggihin ring selagan kruna muah lengkara sabilang nuluh pamargin crita. Raris wénten pitakén titiang néwék, napi pateh trigunatattwa punika sareng guna ri awak?   Santukan titiang “majalan” padidi nuluh embahan crita, laut padidian titiang mapineh-pineh lan manginget-nginget. Ring daging papineh titiang nénten wénten sari, wantah ampas, sakadi ring sor puniki.   Manut ring tattwanipun, trigunatattwa lan guna ri awak kocap pateh, santukan samian daging trigunatattwa punika wénten ring awak manusa, inggih punika guna sané ring pakraman kabaos becik miwah guna sané kasengguh kaon. Guna sané becik, ri kala sampun tumuwuh ngranayang manusa madué prabhawa sakadi déwa. Guna sané kaon, ri kala sampun mentik ngranayang manusa mabikas sakadi bhuta, raksasa, buron, miwah sané kapetengan siosan. Becik utawi kaon wantah baos pakraman. Ring tattwa ten wénten becik utawi kaon.   Sakéwanten manut ring genah (bahasa Indonesia: konteks) baos guna ri awak punika ring sajeroning sastra, tur manut taler ring pangresep titiang newek, nénten pateh guna ri awak punika sareng trigunatattwa. Sané kaucap guna ri awak wantah guna sané becik, sané pacang ngranayang manusa dados manusa, manusa dados déwa. Guna sané kaon utawi iwang, nénten malih kasengguh guna ri awak.   Ring Kakawin Sumanasantaka (‘pejah masarana sekar Sumanasa’) kaucap guna ri awak punika sakadi sanjata pinih luih. Kasiddhianipun luihan saking sarwa sanjata. Mpu Monaguna sané ngardi kakawin Sumanasantaka mawarah-warah mangda guna ri awak punika sumeken kauningin.   Guna ri awak mapaiketan sareng geginan sadina-dina. Saking guna ri awak manusa prasida molihang geginan. Saking geginan punika, gunanipuné ngageng-agengan. Guna lan gina sané adung punika kaucap swadharma. Yen sampun manut ring swadharma (guna lawan gina), taksu punika nenten joh. Swadharma sané ngranayang manusa kabaos mataksu. Ten wénten taksu yén ten adung geginan lawan gegunan. Taksu punika boya tios wantah guna mawerdi-werdi.   Sasuratan puniki boya sari-sari, sakadi atur titiang ring ajeng wantah ampas. Nénten purun titiang ngaturang ampas ring palungguh ida dané sané ngwacén. Réh punika, huwus ngwacén rarisang kutang. Sira uning ampas sané kakutang benjangan, sué ning asué, mentik dados lumut-lumut.   IBM Dharma Palguna afriendinbalinoreply@blogger.com0tag:blogger.com,1999:blog-3825848830541964712.post-48222784462027471152010-10-30T00:57:00.000-07:002010-10-30T00:57:46.248-07:00Tan Paguru Yén ring wirama, laghu maguru ka guru. Yén ring paguron-guron, sisya maguru ka nabé. Déwata Nawa Sanga maguru ka Betara Guru (Siwa) sané masthana ring tengah ing mandala. Wangunan lan paumahan maguru ka saka, kawastanin sakaguru. Ring sastra wénten kaucap pawarah Catur Guru: rupaka, pangajian, swadyaya, wisésa. Akéh malih guru sané siosan. Unténgnyané, satuwuh urip ten dados tan paguru.   Ring Astawara wénten dina Guru. Wilangan Wuku madaging 7 dina. Punika mawinan wenten Wuku tan paguru inggih punika Wuku sané ten madaging dina Guru. Wuku tan peguru kabaos kaon anggen sekancan pemargi utawi ngawit pekaryan.   Wirama taler ten mamargi yén lagu ten maguru ka guru. Umah tan pasakaguru ten prasida majujuk, niscaya pungkat. Kaon taler kawéntenan sisya tan paguru. Kalih kawéntenan sisya tan paguru. Kaping siki, sisya sané ten madué guru raris malajah padidi misaang awak. Jemak dini jemak ditu, nyalanang kene nyalanang keto. Kaping kalih, sisya sané yadiastun madué guru, sakéwala ten polih panugrahan guru. Ring sisya makakalih kocap Sanghyang Sastra ten jenek malinggih. Taksu sampun ical sadurung taksuné rauh. Suksmané, kadi pesu andus nanging api ten medal-medal.   Ring Mahabharata wénten crita indik salampah-laku sisya sané ten madué guru, sané ten polih panugrhaan guru. Sisya punika mapeséngan Ékalawya, critané sampun lumrah kauningin olih para janané. Éka mateges siki. Lawya mateges ron, don, daun, kelopak. Pesengan Ékalawya marti madon siki.   Manut ring critannyané, Ékalawya ten madué guru santukan ten polih ngrereh guru. Sang Guru Drona ten purun ngurukang santukan ten kapatutang olih dresta paguron-guron ri kala punika. Yadiastun ten madué guru, dané raris malajahang awak padidian ring tengahing alas ngantos dueg mentangang busur tur ngulengan panah. Kaduegannyané sampun raris mabukti ri kala dané ngesorang Sang Arjuna sané kaangken sisya olih Bhagawan Drona. Ngantenang pariindik asapunika raris medal wecanan Sang Guru mangda Ékalawya ngaturang inan jerijin limannyané. Punika mawinan dané ten malih bisa mentangang busur ngulengang panah.   Crita Ékalawya punika anggén pratiwimba indik sisya tan paguru. Kapertama, dané ten madué guru. Yadiastun ngangken maguru ring arcan ida Bhagawan Drona, pangangken sakadi punika durung kapatutang olih guru lan dresta kala punika. Kaping kalih, yadiastun dueg, dané ten polih panugrahan saking sang sané kaangken guru. Guru kocap wenang mancut kaduegan utawi kabisan sisya sané ten kalugra. Punika suksman inan jerijin lima sané kapunggel, kaduwegannyane kapancut.   Ring dresta paguron-guron wénten ucap, boya sangkaning bisa utawi ten bisa, sakéwanten sangkaning dados utawi ten dados. Sané nadosang utawi ten nadosang inggih punika palungguh guru. Guru punika kocap paragan sastra, paragan jnana, paragan kaweruhan. Kruna guru mateges berat.   Sastra punika berat, guru punika taler berat. Ring dasar sané berat punika sakancan sané ringan (laghu) matumpu. Ten dados mabading, santukan yén kateteh olih guru sané berat punika sisyané niscaya pacang mati. Guru tan pasisya punika mawasta putung. Ibm. Dharma Palguna afriendinbalinoreply@blogger.com0tag:blogger.com,1999:blog-3825848830541964712.post-92021794899272787282010-10-30T00:53:00.000-07:002010-10-30T00:53:05.007-07:00sastra tan paksara lontar tan patulis  Aksara punika kaucap pinaka palinggih Sanghyang Sastra. Ida Sanghyang Sastra nénten katon yadiastun ida sedeng mayoga ring stananida. Santukan ida pinih suksma. Sané katon yukti wantah aksara. Aksara punika raris kasuciang, kasungsung, katengetang. Santukan aksara punika kaucap maurip, ten prasida kapademang. A- mateges     ten,   nenten  . Ksara mateges padem, punah. Aksara punika nénten     prasida kapademang, nénten punah.  Anaké sané nyastra ten prasida yén ten nyuciang, nyungsung, tur nengetang aksara. Katuntun olih aksara anaké punika mamargi sakadi munggah ring gunung. Akéh tur ageng kocap gegodané. Nanging yéning yukti teleb, tur polih panugran Sanghyang Aji Saraswati miwah panugran Betara Ganapathi, manggih ida napi sané kabaos kasiddhian. Pateh sakadi tiba ring muncuk gunung. Siddhi punika muncuk. Sané ngadeg ring muncuk punika Siddha. Para Siddha nika siddhi. Sanghyang Aksara nuntun para siddha punika rauh i rika.  Luhur ing muncuk gunung, wénten malih muncuk. Saluhur ing muncuk-muncuk punika, taler wénten muncuk. Ring muncuk ing muncuk kocap kawéntenan Sanghyang Paramasastra, sané maraga paramasuksma. Napi sané nuntun para Siddha maparek ring Sanghyang Paramasastra punika?  Kocap kalih rupan Sanghyang Aksara: ganal lawan suksma. Aksara marupa ganal prasida kacingakin, karesep olih manah, taler prasida katulis ring lontar, ring buku, utawi ring srana siosan. Aksara sané marupa suksma ten prasida kacingakin, ten karesep nganggé manah sakéwanten nganggé cita-budi, ten prasida katulis ring sakancan srana muah wahana.  Aksara maganal nuntun anaké sané teleb tiba ring muncuk gunung utawi kasiddhian. Aksara marupa suksma pinaka benang utawi titi sané nuntun para siddha maparek ring Sanghyang Paramasastra. Punika kirang langkung daging tur piteges ucap   Sastra tan paaksara sané kasurat ring     ajeng.  Tan paaksara, boya aksara punika nénten wénten, nénten kari, utawi ical, napi malih padem, utawi punah. Sakéwanten aksara punika masalin rupa saking ganal dados suksma. Sakadi tuwuh anak alit masalin rupa dados anak anom, boya anak alit punika ical utawi ten kari. Anak alit punika sampun dados anom. Punika taler   tuwuh aksara ring manah.     Aksara maganal punika sampun dados aksara suksma. Aksara sané suksma punika raris nuntun para sida maparek ring Sanghyang Paramasastra sané taler suksma. Untengnyané, wantah sané suksma prasida maparek ring sané suksma. Ten béda kadi ucap, wantah sané suci prasida maparek ring sang suci majalaran kasucian (banten suci, sanggar suci).  Sanghyang Paramasastra kaucap raris malinggih ring aksara suksma sané wantah prasida karesep tur karasa-rasa olih cita-budi. Luhuran genah cita-budi punika saking manah. Cita-budi puniki sane kabaos   lontar tan patulis. Santukan tulis punika nénten     katon, ten malih karesep olih manah.  Punika mawinan, sastra punika kaucap metu saking budinira sang parama yogi. Nénten wénten baos sastra metu saking manah! Ibm. palguna  afriendinbalinoreply@blogger.com0tag:blogger.com,1999:blog-3825848830541964712.post-57500612986384332852010-10-30T00:48:00.001-07:002010-10-30T00:48:33.704-07:00Bapa Joh Bapa Paek  Bapa Joh Bapa Paek  Apa ané tegehan tekén langit? Bapa, kénten kocap pasaut Dharmawangsa. Makejang anaké matutang pasaut punika. Mawinan ngantos mangkin yén wénten patakon kadi punika, setata anaké maosang Bapa ané tegehan tekén langit.  Sira sané kesengguh Bapa punika?   Tegehan tekén langit alus ipun luhuring   langit  . Yén ring kekidungan Déwa Yadnya, Betara sané kawuwus     tedun saking luhuring langit inggih punika Betara Siwa. Kocap kadi punika katatwan Ida, masthana luhuring langit, ring Shunyaloka, sané ten kapineh yén kapineh-pineh. Betara Siwa taler keparabin Purusa, utawi Mahapurusa. Ida sané kaucap Bapa?  Wénten Siwa sané saking gumi, inggih punika Pedanda Siwa. Kaucap Siwa sekala ri kala Ida mayoga masedana jangkep. Ida mangastawa mangastuti masadana mantra, japa mantra, bija-mantra, kuta-mantra. Siwa di guminé puniki sané kabaosang Bapa?  Dumun yakti Pedanda maosang ragan Idané Bapa ri kala mawarah-warah ring sisyané. Mangkinan sampun dangan sané nyebut Bapa. Ten kauningin napi awinan magentos. Minab puniki minab punika.  Ring sesonténgan, Akasa kocap sané kasengguh Bapa. Ring wewilangan Panca Mahabhuta yakti Akasa punika sané kabaos pinih luhur. Langit punika wantah wates pengliatan. Asapunika dohné mata dadua puniki sida nyingakin, sawates langit.  Sujatiné kocap luhuran saking langit taler Akasa. Sangkanin wénten ucap   langit   tupang pitu  . Saduuran punika kocap wénten malih. Mawinan para     pangawi sastrané nyurat Akasa punika ten matepi. Ten neked-neked yén duluh aji papineh.  Menawi sané kabaos Bapa punika taler matingkat-tingkat. Ada Bapa di gumi, ada Bapa di langit éndép, ada masih Bapa di langit tegeh. Ngancan menék-menékang ngancan tegeh I Bapa, nganti sing nyidang nyujuh.  Bapa ané paek anggon gegisian. Wiréh yén sing magisian bisa srayang-sruyung pajalané. Cara megat titi cenik, yén sing melah ban magisian bisa labuh ka tukadé.  Bapa ané duur sirah anggon gantungan keneh. Yén keneh sing gantungan di tongos ané beneh, koné mirib cara layangan pegat, kema-mai ampehang angin. Dija kadén lakar ulung maglebug.  Bapa ané sawat sing kepineh buin, anggon sesuhunan. Wiréh yén sing koné masuhunan bisa goloh sirahé, yén ada angin baret mirib ampehang angin.  Yén manut buku papelajahan agamané di sekolahan, koné ada Bapa ané ngranayang i raga lekad uli di basang Mémé. Anaké mangkin maosang nika mawasta Bapa   biologis. Bapa kadi punika sané     kabaos Bapa sané paek.  Wénten taler Bapa sané ngranayang i raga lekad uli di basang sastra utawi Tattwa-Jnana. Anaké mangkinang maosang punika Bapa ring dharma. Bapa kadi punika genahné duur sirah, tongos ngantungan keneh.   afriendinbalinoreply@blogger.com0tag:blogger.com,1999:blog-3825848830541964712.post-8488900675771419222010-10-30T00:42:00.001-07:002010-10-30T00:42:40.943-07:00Musuh Lan Perang  Napi mawinan pangawiné seneng nuturang lampahan perang. Napi mawinan para pamilet sastrané seneng ngwacen satua perang. Para dalangé ngigelang wayang perang tanding. Para panontoné masuryak kadi bareng maperang ajak wayangé. Sesampuné wusan, panontoné mulih magagapan satua perang. Gagapan perang punika simpena betén galengné. Awinan ring ipian ipuné, wénten perang. Nganti ipit!  Ring Parwa wénten perang. Perang sané utama ning utama, perang tanding Panca Pandawa nglawan Satus Kurawa. Perang sané Madhya, perang para senapati nglawan senapati. Perang Nistha, parekan nglawan parekan, kroco nglawan kroco. Utama, madhya, nistha wantah pratiwimba. Perang yukti matumpang-tumpang, matimpah, matumpuk, maundag-undagan. Minab ketékan perang makilit sakadi utamaning madhya, madhya ning nista, nista ning utama, nista ning nistha, miwah salanturnyané.  Ring wira-carita Ramayana taler wénten perang matumpang-tumpang. Soroh bojog, soroh kedis, milu maperang ngiring soroh manusané. Minab gumatat-gumitité masih sing nyak sing bareng mati maperang. Sakadi samian sarwa mauripé numadi ka guminé lakar maperang. Ring kakawin taler ten béda. Perang silih sinunggil daging satua kakawin. Wénten manusa nglawan raksasa, raksasa nglawan déwa, manusa nglawan manusa, buron nglawan buron. Samaliha wénten munyi nglawan munyi. Papineh nglawan pepineh. Ring satua-satua tiosan napi malih. Perang sakadi wecana lumrah. Patuh lumrahné cara ortan anaké di pasar, ngorahang dini ada upacara, ditu ada yajna.  Perang ten palas sareng musuh. Yén sabilang wai ada perang, cecirén sabilang wai ada musuh. Yén sabilang bucu ada musuh, di sebilang bucu ada perang. Yén di tengah ada perang, cecirén di tengah ada musuh. Yén perangé sing pegat-pegat, cecirén musuhé terus ada. Pangawi, pamilet, dalang, panonton, sami seneng ri kala musuh kalah. Napimalih yén musuhé mati. Mawinan ring satua, akéhan wénten kruna musuh, perang, kalah, menang kabanding kruna nyama, shanti, patuh, wareg. Satua ngorahang musuh liunan tekén nyama. Pandawa ajak lelima, musuhne ajak satus. Yén keto di satuané, kénkén di tattwane?  Satua ajak tattwa sing memusuh. Sat meteges utama, tat meteges nika. Tat nujuhang Sat. Tattwa punika pawarah sané nujuhin encén daging encén kulit, encén nyama encén musuh. Masih mula di tattwané liunan ada musuh teken nyama. Manusa lekad manyama patpat (kanda pat), musuhne nemnem (sadripu). Sabilang wai sabilang peteng medem bangun ajak musuh, awinan musuh dadi cara nyama, orahanga sadwarga. Ento mara musuh ané nemnem. Liu sajan baosanga ada musuh. Bhuta orahanga musuh, sing ada ngakuin nyama. Indriya baosanga musuh, ten wénten mélanin indriya dadi nyama, yadiastun indriya ajak idup bareng-bareng. Rajan indriyané (manah) masih sambatanga musuh, ané wenang juk, tegul, kalahang. Mawinan baosanga musuh sing joh uli awak.  Kénkén yén badingan? Bhuta akuin nyama. Indriya anggon timpal. Manah dadi tugelan. Apa minab lakar bedikan musuh di awaké, tur medikan perang di guminé? Bhuta dadi nyama koné yén suba somya. Indriya dadi timpal koné yen suba jitendriya. Manah dadi tugelan yén suba jayéngmanah. Masih perang ané ngawinan ada somnya. Karma lekad dadi jlema, urukanga i manusa maperang olih agaman ipuné. IBM. Dharma Palguna   afriendinbalinoreply@blogger.com0tag:blogger.com,1999:blog-3825848830541964712.post-29822200514155665932010-10-30T00:32:00.001-07:002010-10-30T00:32:02.091-07:00Mantra Gelar-Gelur  Yén cangkem Bapaké magending, apang atin Bapaké bareng magending. Ento mara madan magending. Saja-saja magending. Yén Bapaké ngigel, apang atin Bapaké bareng ngigel. Ento mara madan ngigel. Saja-sajan ngigel. Keto masih yén Bapaké mamantra, apang atin Bapaké masih bareng mamantra. Ento koné mara madan mamantra. Seken-seken mamantra. Yén Bapaké mamantra gelar-gelur cara raksasa mabuk, demen koné atin bhuta kalané. Malaib kupu-kupuné uli bungan-bungan bantené. Empeng koné kuping widyadara-widyadariné.   Kadéna nira   bongol!   Kénten kocap ujar Bathara Shiwa ring rabin ida     Bathari Uma. Kapireng olih okan ida Bathara Ganapati.   Boya kadi punika, Bathara Aji, matur kocap   Bathara Gana ring ajinida.   Minab sangkaning ipun sane bongol  , mawinan ipun mamantra keras-keras, mangda kuping ipuné ningeh munyiné padidi!        Bathari Uma nénten berkomentar. Digelis Bathari ngutus parekan idané tedun ka jagate     meneliti napi mawinan mangkinan akeh anaké mamantra     gelar-gelur. Di jagaté parekan idané ngelekas dadi Bungkling. Kocapan Bungkling langsung ngojog Banjar Baru. Kala punika wénten piodalan di puran banjaré.  Ring bale pawédané wénten masila anak lanang mabusana putih-putih. Awakné siteng. Lengené gedé. Bayuné ageng. Iteh nguyeng klénéng. Mantrané keras nganti ngungkulin munyin gongé. Cicingé mekalukan ngongkong apa kadén. Jlemané sliwar-sliwer kema-mai sing bisa nengil. Ada masih ané ngigel, makidung, makakawin, ma-sms-an. Alit-alité maplaléan ajak timpal-timpalné. Ramé gati piodalane. Prajuruné kenyem-kenyem bangga. Ento koné ciri upacara meriah. Ida Bathara sesuhunan pasti ledang nyaksiang bhaktin damuhné, niscara gelis Ida lakar micayang kalanduhan ékonomi ring kulawarga suang-suang. Kénten teorin prajuruné, ngutip saking dharmawacanan TV-né.   Om Swastyastu!   Bungkling makaukan. Raris ipun bareng negak di balé pawedane di ajeng Ida sané wawu puput muput. Matakén Bungkling   to the   point  , napi mawinan mamantra keras-keras. Sang sané ketakenin     masaut alon. Tutur manis kenyung sadu. Liat welas asih kadi sampun maraga putus. Kuping Bungklingé ningehang, limané nyatet. Kenehné dija kadén.   Om swastyastu! Buin     Bungkling makaukan di balé panitia odalané. Ditu ia metakon tekén Bapak Keliané, tekén Séksi Upacarané, ngantos Pecalang muwah sekaan gong sami takénina. Makejang dingehanga. Makejang cateta.  Gelisang satua, kadi puniki kesimpulan ipuné. Akeh anaké mangkin mamantra keras-keras nénten sangkaning ipun bongol. Nénten taler sangkaning ipun ngadén Bathara utawi Bathari sané bongol. Tetujon ipuné, apang jelas dingeha tekén kramané. Boya sangkaning kramané bongol, santukan akéh kramané nyacad mantra griyang-griyeng sané kadi bhramara (kumbang) ngisep sari. Baosanga suaran mantrané ten jelas di kuping ipuné. Ten kocap ipun nawang, napi mantrané beneh napi pelih. Kramané mangkin akéh dueg ngapalang mantra ulian mesin fotokopi. Yén ada mantra masuara keras, mantep kocap pangrasan ipuné ngaturang sembah. Punika mawinan anak sané mamantra keras-keras, sangkaning ngisinin keneh krama. Mangda ten terus-terusan kacacad olih sang tan kawenang. Kadi ring satua Tantriné, I Empas mamunyi keras-keras pang suud cacada tekén I Basong ané ngongkong uli betén. ibm. dharma palguna  afriendinbalinoreply@blogger.com0tag:blogger.com,1999:blog-3825848830541964712.post-43969455817383769682010-10-30T00:30:00.001-07:002010-10-30T00:30:46.064-07:00Sanggama Rahasya  Déwi Gayatri masanggama sareng Sadashiwa. Utawi, Sadashiwa masanggama sareng Déwi Gayatri. Kadi punika kocap unteng daging pawarah Kundalininé. Déwi Gayatri pinaka pradhana, ida ring sor. Sadashiwa pinaka purusha, ida ring luhur. Saking pasanggaman rahasya punika medal amerta.  Ring dija genah ida makakalih masanggama rahasya?  Wénten pawarah kadi puniki. Déwi Gayatri satya nyantos ring bongkol. Alon-alon Sadashiwa turun sumungsang saking genah ida ring luhuring sirah. Ri sampuné Sadashiwa rawuh ring genah pamereman Déwi Gayatri, sang makakalih raris adumuka ring tengahing ati. Tungtung matemu tuntung, sakadi ngatepang raga. Sesampuné matemu tungtung Sadashiwa kelawan tungtung Déwi Gayatri, raris sang makakalih matumpuk-tumpuk ring tumpukaning ati. Raris medal amerta. Mawasta amerta Kundalini sané ngaranayang dirghayusa, siddhi, lan suddha.  Napi unteng pralambange punika? Silih sinunggil untengnyané: purusha ngojog pradhana. Utawi lanang ngojog istri.  Wénten taler pawarah siosan, kadi puniki. Sadashiwa nyantosang ring luhuring meru. Déwi Gayatri metangi saking merem idané sané makakeb ring bongkol meru. Ri sampuné Déwi Gayatri madingang raga, saking makakeb dados nungkayak, raris ida mataki-taki. Saking bongkol meru ida munggah alon-alon kadi mongkod meru menék-menékang ngantos ka muncuk. Ring muncuk méru sané marawat-rawat kasaputin awan, drika ida matemu sareng sadampatin ida. Raris makakalih masanggama ring luhur ing méru. Ngantos medal amerta. Kawastanin taler amerta Kundalini.  Napi unteng pralambangé punika? Silih sinunggil untengnyané: pradhana ngojog purusha. Utawi istri ngojog lanang.  Wénten malih pawarah siosan, kadi puniki. Saking genah idané ring luhuring sirah, Sadashiwa turun ka tuntunging irung (ghrana). Saking genah idané ring bongkol, Déwi Gayatri mungguh ka tungtung ing lidah (jihwa). Drika raris sang makakalih matemu rasa. Tungging ing irung matemu sareng tungtung ing lidah. Saking telenging irung raris medal amerta mahautama. Amertané punika ngetél ring muncuk lidah, raris turun aon-alon ngantos ring bongkol.  Napi unteng pralambangé punika? Silih sinunggil untengnyané: purusha lan pradhana ngojog wates suang-suang. Genah wates kapurushan ring tungtunging irung. Genah wates kapradhanan ring tungtunging lidah.  Kadi punika kocap wacakan pasanggaman Sadashiwa lawan Gayatri manut pawarah Kundalini: masanggama ring ati, masanggama ring luhur ring sirah, masanggama ring patemuan ing irung lawan lidah.  Napi kasujatian sanggama punika? Sanggama boya tios wantah nyanggamayang, utawi masangyogan, utawi ngantenang, utawi ngatepang, utawi nunggalang. Boya sanggama punika pinaka unteng, sakéwanten amerta sané medal. Punika pinaka tetujon.  Yén ten medal amerta, durung mawasta sanggama, yadiastun sampun adumuka ping satak solas satus kutus, meimbuh setiman sasur nem bangsit domas telung benang. Rahasya teges ipun alus kalintang alus. ibm. dharma palguna   afriendinbalinoreply@blogger.com0tag:blogger.com,1999:blog-3825848830541964712.post-88886212607500264622010-10-30T00:28:00.000-07:002010-10-30T00:28:09.175-07:00Magama Sing   Yén guminé nyalanang upacara, ia sing. Yén guminé manyembah mabakti, ia sing. Yén guminé matapa mabrata, ia sing. Kéwala unduk kaweruhan jnana, ia patuh duégné cara Prabhu Dharmawangsa. Awinan panglingsir Pandawané punika sing nyidayang ngalahang anaké totonan. Nyén to?  Prabhu Candra Bhairawa koné aran anaké punika. Ida boya sing magama, sakéwanten Ida magama sing. Yén Dharmawangsa nyalanang kadharman patuh cara pawarah agamané, ten malémpas saking tattwa-susila-upacara, Candra Bhairawa lian. Candra Bhairawa nyalanang agama cara padidi, kéwala ida seken-seken nyalanang. Awinan yén ring satuané Dharmawangsa sida nembus Shiwaloka, Candra Bhairawa masih patuh neked ditu. Ulian apa ia neked ditu? Ulian magama sing.  Kéto koné cara di satuané. Sangkané panglingsiré ngaé satua buka kéto, apa awinan yén sing mula saja ada kapatutan lén di "magama sing"-é. Lén kapatutan Dharmawangsa ri kala nyalanang agama, lén masih kapatutan Candra Bhairawa ri kala nyalanang agama sing. Ané patuh, kakalih anak wikan punika sami-sami pageh ngamargiang. Ten ada ané ten ngamargiang.  Indik kapatutan sané nasarin pamargin Bhairawané, ngiring pungkuran baosang. Mangkin lanturan bebaosané, wénten malih para wikan sane     magama sing.      Cara anak mara muruk, akéh para jatiné mangkinan mamantra keras-keras, sakadi takut saget ungsap tekén apalané. Makelo-kelo yén suba nalem-nalemang jnanané, nyenik-nyenikan mantrané, sakadi reng tamulilingan (bhramara) ngisep sari. Kocap yén sampun ngliwatin napi sané keucap kasiddhian mantra, ten malih mantra nika     mamunyi.     Kawéntenan sakadi punika kocap mawasta a-mantra. Teges ipun mamantra kéwala sing.  Sakadi a-mantra, kenten kocap taler a-japa, a-mudra. Majapa sakadi majapa kéwala sing. Mamudra sakadi memudra kéwala sing. Yén sampun kadi     wénten     ten wénten     japa, mudra, mantra punika, punapi     bebantenané?  Kocap banten punika silih sinunggil rupan yantra. Mapaiketan yantra punika sareng japa, mudra, mantra. Yén sampun a-japa, a-mudra, a-mantra, taler sakadi wénten ten wénten bebantenané punika, kawastanin a-yantra.  Para jati-sujati sakadi punika sané kaucap yukti-yukti ngamargiang agama. Nanging pakanténané sakadi anak     magama sing.     Sakéwanten nénten pateh sakadi anak sing magama. Taler nénten pateh sakadi sané kamargiang olih Prabhu Candra Bhairawa.  Prahu Candra Bhairawa mikolihang kasiddhian sangkaning teleb ngamargiang agama sing, sané lian sareng pamargin Dharmawangsa. Para jati-sujati kadi ring ajeng sampun ngliwatin sakancan sané kabaos kasiddhian.  Yén siddhi nika mateges bek. Ageman para jati-sujatiné punika mateges puyung, boya sangkaning ten wénten dagingné, sakéwanten daging punika sampun     kakutang, kapekidihang, utawi         kawaliang.      Awinan magama sing madué cecirén sakadi: matetujon sing (nirdon, nirartha), makarma sing (karma akarma), masmara sing (tanakung), kena sing (tantular). Samian niki wantah kocap. Méweh pisan maosang indik kadi puniki.     Magama sing wantah pawayangan. IBM. Dharma Palguna   afriendinbalinoreply@blogger.com0


c: text/html

text:
Bagaimana cara mendapatkan uang? Dengan memberikan evaluasi tentang sebuah situs web. Ulasan harus setidaknya 2-3 kalimat panjang. Apakah ada biaya atau biaya keanggotaan untuk bergabung? Tidak, keanggotaan di AWSurveys adalah gratis dan Anda tidak akan diminta untuk membayar biaya keanggotaan atau biaya lainnya. Kapan saya akan menerima penghasilan
Program Cepat Kerja Di Hotel Dan Kapal Pesiar – PROGRAM PENDIDIKAN & PELATIHAN CEPAT KERJA DI HOTEL DAN KAPAL PESIAR LANGSUNG PENEMPATAN KERJA – MAGANG LUAR NEGERI NHS ADALAH: CORPORATE ACADEMY SEJAK TH 1998. DI BAWAH LANGSUNG PERUSAHAAN – PERUSAHAAN BESAR TERKEMUKA INTERNATIONAL UTK HOTEL DAN KAPAL PESIAR. “1400 ALUMNUS NHS” TELAH BEKERJA
Dapatkan Keuntungan Dan Peluang Bisnis Online Lebih Besar Bersama SpeedCash. Dengan Account Speed Cash Anda Dapat Untuk Melakukan Transfer Bank di Seluruh Indonesia. Menerima Pembayaran Dan Berbagai macam Transaksi. Baca Selengkapnya Tentang SpeedCash Dan Segera Daftarkan Diri Anda Disini (Gratis) Untuk Mendapatkan No.ID dan No.Rekening SpeedCash Anda,
MELAYANI Konsultasi Jasa pelet , Trawang , Pengobatan jarak jauh, GRATIS Cinta Ditolak, MBH DIRGOWORO BERTINDAK Merasa Bertepuk Sebelah Tangan Atau Di Khianati Oleh Pasangan Anda. Sekarang Adalah Waktunya Anda Bertindak, Tidak Ada Kata
Pinunas titiang, pidabdab lomba kadi puniki taler mangda sering kalaksanayang. Sajaba mawinan para sisiane pacang jemet malajahang raga, taler pinaka cihna sareng nglaksanayang program Ajeg Bali. Benjangan
boya sangkaning manah langyana titiang ngaturang conto pidarta puniki majeng ring ida dane sareng sami, nanging sangkaning meled manah titiang ngatonang basa kalih sastra Bali kantun ajeg ngantos riwekasan. Ida dane sareng sami sayukti pisan sekadi mangkin, sami pada uning rumasa ring kawentenan kauripane pamekas iriki ring Bali sayan sukerta, sangkaning pidabdab duene sareng sami sane marupa wewangunan sekala molihing don.
NGARAJENGAN PARIWISATA RING BALI Matur suksma majeng ring pangenter acara pecentokan mapidarta basa Bali, santukan galahe sane becik puniki kapica ring pasikian titiange. 4. bahasa bali mangga ajeg. Om Swastiastu. Inggih ida dane sareng sami, utamanipun : Ibu guru sane dahat wangiang titiang. Punika taler para semeton pamilet sane tresna sihin titiang. Sedurung titiang nglantur matur, Ngiring sareng sami ngaturang suksemaning manah
PUPULAN PIDARTA BASA BALI (Kumpulan Pidato Bahasa Bali). BASA BALI MANGDA AJEG. Om Swastiastu. Inggih ida dane sareng sami, utamanipun : Ibu guru sane dahat wangiang titiang. Punika taler para semeton pamilet .. Ida dane sareng sami sayukti pisan sekadi mangkin, sami pada uning rumasa ring kawentenan kauripane pamekas iriki ring Bali sayan sukerta, sangkaning pidabdab duene sareng sami sane marupa wewangunan sekala molihing don.
Bahasa, Sastra dan Budaya Bali. Home · Lila-Cita · Agama · Bahasa · Budaya · Satua · Legenda · Lontar · Pidato · Puisi · Ilmiah · Cerpen Kadi puniki pamargine, akeh lantas wenten para akademisi miwah praktisi lan tokoh masyarakat ring Bali ngawentenang seminar, lokakarya, miwah pidabdab tiosan jagi kanggen genah ngalestariang basa Bali. Napi malih wenten bebaosan "Ajeg Bali", ngajegang basa Bali pinaka basa Ibu ring masyarakat suku Bali, akeh lantas
Berikut ini adalah sebuah contoh pidato berbahasa Bali yang merupakan request dari banyak pengunjung rumah digital milik PMHD UnWar. Setelah sekian lama, baiklah Admin PMHD Network, akan mencoba memenuhi
Gaguat kalih pidabdab tikalaning ngamargiang sapulah-palih sane kabaos putra sasana punika. 4. Majeng ring ide dane pemekas ipun ring anom-anom, mangda sampunang kebabaos wiwilan biutane, punapi malih kapungkuran, kacawisang kalih kasobiahang antuk para sujana druwene sane mawasta Ajeg Bali. ngiring saking makin wenten rasa jengah ring anggan, ngupadi sane becik mangda presida ngemangihin napi sane tetojon para sejana deruwene
Tan wenten pidabdab ring bali sane tan mapangawak antuk bahasa bali.Yadnya, pasangkepan tur lelintihan budaya bagi sane gumanti ngangge basa bali. Pitaakenne mangkin “Sapunke Bahasa Baline ajeg tursira sane
- Halaman ini diberdayakan oleh Google, Bing!, dan Blekko -

robotstxt: allowed

filter: keep


text:
Om Swastiastu
Majeng ring Bapak Kepala Sekolah sane bhaktinin titiang
Bapak Wakil Kepala Sekolah sane kusumayang titiang
Bapak Ibu Guru sane wangiang titiang
Taler para sisya sane tresnasihin titiang
Kaping ajeng titiang ngaturang suksmaning manah ring para keluarga SMA Negeri 1 Gianyar sami, sane sampun parama ledang nodia pakaryan sejeroning acara Bulan Bahasa rahinane mangkin. Selanturnyane mangda sueca sareng sami ngawasta ring Ida Sang Hyang Parama Kawi. Dumogi acara Bulan Bahasa mangkin manggihin dirga ayu labda karya tur sidaning don.
Atur uningayang titiang, sajeroning acara Bulan Bahasa puniki kadagingin antuk makudang-kudang lomba minakadi, ngewacen puisi, jegeg bagus SMA, drama, miwah sane lianan. Taler masih kadagingin antuk jalan santai, tur kajangkepin antuk mareresik ring sekolah. Bulan Bahasa puniki kalaksanayang saking tanggal 9 Oktober nyantos tanggal 12 Oktober.
Tetujon kelaksanayang Bulan Bahasa puniki, nanten je tios mangda prasida nemu sane mawasta segilik seguluk sabayantaka, paras paros saparnaya ring sajeroning keluarga SMA Negeri 1 Gianyar iriki. Taler mungguing prabea sane kaanggen ngamargiang acara Bulan Bahasa puniki wantah saking komite sekolah, tur katambahin antuk sponsor saking Hardys Grosir.
Inggih wantah asapunika prasida atur uningayang titiang. Titiang pinaka panitia Bulan Bahasa ngaturang suksmaning manah antuk uratian ida dane para sameton sinamian. Taler nenten lali titiang nunas geng rena sinampura antuk makekirangannyane.
Om Santih, Santih, Santih Om
Selasa, September 28, 2010
Pidarta Bali : Bulan Bahasa
0 komentar:
:f :D B-) :x :$ ;;) x( :? :@ :~ :| :)) :(( :( :s :o :) :L :E :H :Q :-r :-$ :-c :-y :-j :-O I-) 8-| 8-} =(( :-n :-e :-k
Poskan Komentar
Semeton sane jagi komentar, ngicenin kritik, saran, request, utawi sekadar kenalan driki manten ring kotak komentar niki. Sampunang lali dagingin wastan sameton ne ring kotak Beri komentar sebagai. Suksma!!


text:
Ngayah Sane Ngancan Punah
“Om Suastiastu”
Ngayah mateges laksana bakti sane madasar antuk manah suci, lascarya muwah tan pemerih. Ring sajeroning sastra Agama Hindu druene ngayahe punika madue teges sane pateh lawan yadnya. Nanging sesana ngayahe inucap sane ngancan rered ring kramane. Santukan kaliput antuk momangkara lan lobangkara. Yen dumun anake ngorahang “time is money” nanging mangkin kaorahang “everyting is money.” Makasami laksanan i manusane mangda kaajiang, lan makasami swakaryannyane mapemerih. Sane kaperihang boya wenten tios wantah jinah, jinah lan jinah.
Indike puniki raris sane ngawetuang baya agung ring jagate. Santukan sami manusane kakuwub antuk paribasane punika. Sekancan kaya, wak, lan manahnyane mapemerih jinah. Naenin titiang ngewacen ring surat kabar, wenten anak anak saking dura desa medangang bubur ayam sane nganggen kesumba mawarna kuning ring kuanhnyane, mangda ten merluang jinah sane akeh anggen numbas kunyit, cekuh, miwah reramon sane tiyosan. Punika sampun salah laku, lebih ngutamaang jinah, nanging keselametan lan kesukertan manusane kakorbanang. Rauh ring linggih ida sang sulinggih sane maraga putus, wenten panggih titiang sane swaginan idane ngadol banten. Yen sampun meadolan sinah sampun bati sane kaarepang. Yening inargamayang titiang sekadi tapak dara, pamargin manusane akehan nyujur garis sane kesamping kiwa lan tengen, nanging garis sane nyujur ngamenekang lan nganuunang kaengsapin. Sane ngawinang kauripane tan imbang. Sekadi atur titiange wawu laksanan manusane setata mapemerih, arang manusane sane malaksana sane tan mapemerih, arang manusane masesana ngayah.
Ratu ida dane pamiarsa sane banget wangiang titiang. Akeh jalaran iragane yening pacang ngemargiang sesana ngayahe punika. Ring sajeroning Bhagawad Gita, sargah IV, sloka 28 kaunggahang sekadi puniki :
Drawya yajnas tapo yajna, Yoga yajnas tathapare,
Swadhyaya jnana yajnas ca, Yatayah samsita wratah.
Tegesnyane wenten lelima jalaran imanusane ngayah utawi mayadnya. Inggih punika ngayah majalaran ngaturang arta brana, ngayah majalaran antuk ngelarang yoga semadi, ngayah majalaran antuk ngeret indria, ngayah mejalaran melajahin lan ngelimbakang sastra agama druene. Duaning wenten kecaping sastra agama sekadi asapunika, ngiring sane mangkin mapikamkam mikukuhin ngayahe punika, yening arta brana sane wenten ngiring arta branane punika puniayang, yening kawisayan sane kauningin ngiring kawisayane punika anggen ngaturang ayah, ngulati kesukertan jagat sekala lan niskala.
Yening rerehang titiang pertiwimba. Ring pondok titiang maderbe kekalih wit tunjung, sane siki sekarne mawarna selem, lan sane lianan sekarne mawarna kuning. Duaning sane sekarne mawarna kuning punika kantenang titiang luih pisan, nenten pisan naenin alap titiang sekarnyane, nanging sane sekarne mawarna selem punika nyabran rerainan alap titiang anggen titiang muspa ring merajan. Tunjung sane mawarna selem santukan nyabran rerainan alap titiang sane mangkin akeh pisan sekar ipun, meh wenten wawu panggih titiang limang pucuk. Nanging tunjung sane mawarna kuning punika kayang kemangkin kantun nunggal sekar ipun, yening siangnyane ipun mekar, lan kuncup yening sandikala. Minabang titiang sekadi asapunika imbannyane yening anake ngaturang ayah. Ratu ida dane sampunang sumanangsaya, arta branane nenten pacang ngereredang yening puniayang. Nanging tungkalikanipun yening arta brana sane kaaturang majanten arta branane jaga maweweh, yening kawisayan sane kaaturang majanten kawisayane punika taler nincap. Sekadi petapan sekar tujung selem sane aturang titiang iwawu, sane setata maweweh sekar ipun yening sampun anggen mayadnya.
“Om Çanthi, Çanthi, Çanthi Om.”